Το ***Qismat*** (μετάφραση: Μοιρα, πεπρωμένο) είναι Παντζάμπι Ινδική ρομαντική, δραματική ταινία παραγωγής 2018, την οποία έγραψε και σκηνοθέτησε ο Τζάγκντιπ Σιντού. Η παραγωγή έγινε από την εταιρεία Shri Narotam Ji Productions και στην ταινία πρωταγωνιστούν οι Άμι Βιρκ και Σαργκούν Μέχτα, πλαισιωμένοι από τους Γκούγκου Γκιλ, Τάνια και Χάρμπι Σάνγχα. Ο τίτλος της ταινίας προέρχεται από το ομώνυμο τραγούδι του 2017, το οποίο τραγούδησε ο Βιρκ και στο μουσικό βίντεο αυτού πρωταγωνιστούσε η Μέχτα. Επίσης, η ταινία αποτελεί το κινηματογραφικό ντεμπούτο της Τάνια. Η ιστορία της ταινίας ακολουθεί έναν άντρα ο οποίος σπουδάζει στην Τσαντίγκαρ και ερωτεύεται μια γυναίκα, παρόλο που έχει ήδη κανονιστεί ο γάμος του με μια άλλη γυναίκα.

Τα γυρίσματα διήρκεσαν 45 μέρες και έλαβαν χώρα στην Τσαντίγκαρ και άλλα χωριά του Παντζάμπ. Φωτογράφος της ταινίας είναι ο Τζαλίς Όμπεροϊ. Τη μουσική επένδυση συνέθεσαν οι Γκουρμίτ Σινγκ και Σαντίπ Σαξίνα, ενώ το soundtrack οι Μπι Πρακ και Σούχι, με τα τραγούδια να ερμηνεύουν οι Άμι Βιρκ, Γκουρνάμ Μπουλάρ, Καμάλ Χαν, Ντίβια Μπατ, Νίτου Σάλα και Μπι Πρακ. Ο Χαν κέρδισε επίσης το βραβείο «Καλύτερου Playback Τραγουδιστή».

Το *Qismat* κυκλοφόρησε στις 21 Σεπτεμβρίου 2018 και η διανομή του έγινε από τα White Hill Studios. Έλαβε θετικές κριτικές από τους κριτικούς, με κάποιους να δίνουν έμφαση στην ερμηνεία του Βιρκ λέγοντας πως ήταν η καλύτερη ερμηνεία του μέχρι τότε, ενώ κάποιοι άλλοι επέκριναν τη μεγάλη διάρκεια της ταινίας. Εμπορικά σημείωσε επίσης επιτυχία με τα έσοδα να ανέρχονται στα ₹31,05,00,000 στη διάρκεια των 50 ημερών που προβαλλόταν στις κινηματογραφικές αίθουσες. Επίσης, η ταινία κατέχει την πέμπτη θέση στη λίστα με τις πιο εμπορικές Παντζάμπι ταινίες όλων των εποχών και τη δεύτερη θέση στη λίστα με τις Παντζάμπι ταινίες του 2018. Κέρδισε 4 PTC Παντζάμπι Κινηματογραφικά Βραβεία στις κατηγορίες «Καλύτερης Ταινίας (από κριτικούς)», «Α' Γυναικείου Ρόλου», «Καλύτερου Σκηνοθετικού Ντεμπούτου» και «Καλύτερου Playback Τραγουδιστή», ενώ έλαβε κι αρκετές άλλες υποψηφιότητες τόσο στα αναφερόμενα βραβεία, όσο και στα Βρετανο-Ασιατικά Τηλεοπτικά Βραβεία.

Ο Σιντού ανακοίνωσε πως θα υπάρξει μία συνέχεια της ταινίας, η οποία επιβεβαιώθηκε τον Μάιο του 2019. Οι Σιντού, Βιρκ, Μέχτα και Μπι Πρακ αναμένονται να επιστρέψουν για τη συνέχεια.

Πλοκή
-----

Η ταινία ξεκινά με τον Σίβτζιτ να ζητάει από τους γονείς του να τον αφήσουν να πάει στην Τσαντίγκαρ για τις σπουδές του, αν κι έχει ήδη αποτύχει δύο φορές στις εξετάσεις για το πτυχίο του. Έτσι, αποφασίζει να κάνει συμφωνία μαζί τους πως αν τον αφήσουν να μετακομίσει στην πόλη, τότε θα μπορέσει να περάσει τις εξετάσεις του. Ο πατέρας του είναι απρόθυμος με αυτή την ιδέα και προτείνει να τον παντρέψουν, αλλά η μητέρα του συμφωνεί με την πρόταση του Σίβτζιτ κι έτσι εκείνος μετακομίζει στην Τσαντίγκαρ. Με το που φτάνει εκεί, αρχίζει να ψάχνει για μια περιστασιακή σχέση και γρήγορα συναντά τη Μπάνι.

Η Μπάνι είναι μια όμορφη νεαρή κοπέλα, η οποία όμως βρίσκεται ήδη σε σχέση. Ωστόσο, όταν πάει να επισκεφτεί το αγόρι της, τον βρίσκει να την απατά. Έτσι, ζητάει από τον Σίβτζιτ να τη βοηθήσει παριστάνοντας το αγόρι της, με σκοπό να κάνει το αγόρι της να ζηλέψει. Καθώς η Μπάνι και ο Σίβτζιτ συνεχίζουν τη ψεύτικη σχέση τους, οι δυο τους αρχίζουν να αναπτύσσουν αισθήματα ο ένας για τον άλλον.

Πληγωμένη και ντροπιασμένη από τις σχέσεις που είχε στο παρελθόν, η Μπάνι ζητάει από τον πατέρα της να της κανονίσει αυτός έναν γάμο με όποιον εκείνος θεωρεί κατάλληλο για εκείνη. Αυτό δεν αρέσει στον Σίβτζιτ και γράφει ένα γράμμα στην Μπάνι, λέγοντάς της πως θα πρέπει να παντρευτεί κάποιον που εκείνη επιθυμεί κι όχι κάποιον τυχαίο άγνωστο που θα διαλέξει ο πατέρας της. Το γράμμα όμως πέφτει στα χέρια του πατέρα της, ο οποίος εξαγριώνεται και προειδοποιεί τον Σίβτζιτ να μείνει μακριά από την κόρη του.

Η απομάκρυνση του Σίβτζιτ επηρεάζει την υγεία της Μπάνι με αποτέλεσμα ο πατέρας της να πάει να τον βρει και να του ζητήσει να επιστρέψει, ώστε η Μπάνι να νιώσει καλύτερα και να αναρρώσει. Στο μεταξύ, οι γονείς του Σίβτζιτ έχουν ήδη κανονίσει έναν γάμο για εκείνον, αλλά ο πατέρας της Μπάνι τους πείθει να επιτρέψουν στον Σίβτζιτ να μείνει στο νοσοκομείο με την Μπάνι για λίγες μέρες. Όταν αυτές οι μέρες περνάνε, ο Σίβτζιτ επιστρέφει στο σπίτι του αλλά δεν μπορεί να σκεφτεί τίποτα άλλο παρά μόνο την υγεία της Μπάνι. Αποφασισμένος, μιλάει στη μέλλουσα γυναίκα του λέγοντάς της την ιστορία του με την Μπάνι και πως την αγαπάει. Εκείνη, δείχνοντας κατανόηση στα συναισθήματά του, του λέει πως θα ήταν καλύτερα για εκείνον να επιστρέψει στο πλευρό της και να είναι μαζί της, ακυρώνοντας τον αρραβώνα τους.

Έπειτα από αυτό, ο Σίβτζιτ είναι ευτυχισμένος και σχεδιάζει το πώς θα κάνει πρόταση γάμου στη Μπάνι. Φτάνει στο νοσοκομείο μη γνωρίζοντας όμως πως η Μπάνι έχει ήδη πεθάνει. Καθώς η σορός της Μπάνι μεταφέρεται έξω από το νοσοκομείο καλυμμένη με ένα λευκό σεντόνι, ο Σίβτζιτ συνειδητοποιεί τι έχει συμβεί και ραγίζει η καρδιά του, ενώ θρηνεί για τον θάνατό της μαζί με τους γονείς της.

Ηθοποιοί
--------

* Άμι Βιρκ ως Σίβτζιτ Σινγκ Γκιλ 'Σίβσ'
* Σαργκούν Μέχτα ως Μπάνι
* Γκούγκου Γκιλ ως Γκουρνάμ Σινγκ, πατέρας της Μπάνι
* Σάτγουοντ Καούρ ως μητέρα της Μπάνι
* Τάνια ως Αμαντίπ Καούρ 'Αμάν', αρραβωνιαστικιά του Σίβτζιτ
* Χάρμπι Σάνγχα ως πατέρας του Σίβτζιτ
* Χάρντιπ Γκιλ ως Γκολγκάπι Βάλα
* Ρατζ Νταλιβάλ ως Ανμόλ, αδελφή της Αμάν και νύφη του Σίβτζιτ
* Μάντιπ Μάνι ως Χιμάτ Σινγκ
* Τζασνίντ Καούρ ως Ράβι, αδελφή της Μπάνι

Παραγωγή
--------

### Ανάπτυξη και προ-παραγωγή

Ένα σινγκλ τραγούδι με τον τίτλο *Qismat* κυκλοφόρησε από τον Άμι Βιρκ, με την Σαργκούν Μέχτα να πρωταγωνιστεί στο μουσικό βίντεο αυτού. Το τραγούδι έγινε μεγάλη επιτυχία, ενώ ήταν και μία από τις μεγαλύτερες επιτυχίες του ίδιου του Βιρκ. Όταν ο Τζάγκντιπ Σιντού ρωτήθηκε αν θα υπάρχει κάποια ομοιότητα μεταξύ της ταινίας και του τραγουδιού, εκείνος απάντησε αρνητικά λέγοντας πως το ύφος του τραγουδιού ήταν δραματικό, ενώ η ταινία είναι μια ρομαντική κωμωδία. Η ταινία γράφτηκε από τον Σιντού πριν την κυκλοφορία του συγκεκριμένου τραγουδιού, απλά δεν της είχε δώσει ακόμα κάποιο τίτλο. Επίσης, η ταινία γράφτηκε αρχικά για το Μπόλυγουντ, αλλά όταν ο Σίντου δεν μπορούσε να την κυκλοφορήσει εκεί, ένας φίλος του πρότεινε να την κυκλοφορήσει στα Παντζάμπι. Όταν η συμφωνία με τους παραγωγούς υπογράφτηκε, εκείνοι ζήτησαν από τον Σίντου να είναι εκείνος ο σκηνοθέτης.

Ο Σιντού επιθυμούσε οι πρωταγωνιστές της ταινίας να είναι καινούριοι ηθοποιοί. Όταν όμως ο Βιρκ, με τον οποίο ο Σίντου ήταν φίλοι και είχαν δουλέψει αρκετές φορές μαζί, έμαθε για την την ταινία, είπε πως θα ήθελε να συμμετέχει σε αυτήν. Αργότερα, η Τάνια ήταν υποψήφια για τον πρωταγωνιστικό γυναικείο ρόλο, αλλά ο Σίντου δεν ήταν σίγουρος αν ήταν η κατάλληλη για τον ρόλο. Ο Σίντου είπε: «Μια μέρα, η Σαργκούν [Μέχτα] ήρθε να συναντήσει τον Άμι κι αυτός απλά μοιράστηκε το σενάριο της ταινίας μαζί της. Μόλις εκείνη το άκουσε, ήθελε να συμμετέχει σε αυτό». Η ίδια η Σαργκούν έγραψε πως «όταν ο Άμι μου διηγιόταν το σενάριο, έκλαιγα». Έτσι, λόγω της ομοιότητας των συντελεστών της ταινίας με αυτών του τραγουδιού, η ταινία πήρε τον τίτλο του τραγουδιού, *Qismat*. Υπήρχαν επίσης κοινές τοποθεσίες ανάμεσα σε τραγούδι και ταινία. Σε μια συνέντευξη στον τηλεοπικό σταθμό PTC Punjabi, ο Άμι και η Σαργκούν αποκάλυψαν πως και οι δύο υπέγραψαν για την ταινία μόλις λίγες μέρες μετά την κυκλοφορία του τραγουδιού.

### Γυρίσματα και μετά-παραγωγή

Το Πανεπιστήμιο Μοχίντρα στην Πατιάλα, το οποίο παρουσιάστηκε στην ταινία ως νοσοκομείο.
Τα γυρίσματα του *Qismat* διήρκησαν 45 μέρες και έλαβαν χώρα στην Τσαντίγκαρ, καθώς και σε άλλα χωριά του Παντζάμπ. Ξεκίνησαν στις 13 Φεβρουαρίου 2018 στο χωριό Αναντπούρ Καλούντ και ολοκληρώθηκαν στις 31 Μαρτίου 2018. Φωτογράφος της ταινίας είναι ο Τζαλίς Όμπεροϊ. Η τελευταία σκηνή όπου η Μπάνι πεθαίνει στο νοσοκομείο, ήταν κάτι που έβαζε σε σκέψεις τον Σίντου κι έτσι περίμενε μέχρι και την τελευταία στιγμή για να αποφασίσει αν θα την έβαζε ή όχι στην ταινία. Τελικά, αποφάσισε να μην καταστρέψει την αυθεντικότητα του σεναρίου και του θέματος κι έτσι η σκηνή γυρίστηκε κανονικά και συμπεριλήφθηκε στην ταινία. Σε μία συνέντευξη, ο Σίντου περιέγραψε την εμπειρία του στην ταινία ως «φιλική ατμόσφαιρα» και «άνετη» για εκείνον συγκριτικά με την ταινία *Shadaa*, την οποία σκηνοθέτησε την επόμενη χρονιά.

Τη μουσική επένδυση της ταινίας συνέθεσαν οι Γκουρμίτ Σινγκ και Σαντίπ Σαξίνα, ενώ τις χορογραφίες δημιούργησαν οι Μεχούλ Γκαντάνι, Άρβιντ Τακούρ και Σουνίλ Τακούρ. Το μοντάζ έκανε ο Μάνις Μορ και η τελική διάρκεια της ταινίας είναι 137 λεπτά.

### Κυκλοφορία και προώθηση

Το *Qismat* κυκλοφόρησε στις 21 Σεπτεμβρίου 2018 και διανεμήθηκε από τα White Hill Studios σε Ινδία, Καναδά, Ηνωμένες Πολιτείες, Ηνωμένο Βασίλειο, Αυστραλία και Νέα Ζηλανδία.

Ένα πρώτο βίντεο από την ταινία δημοσιεύτηκε στις 14 Αυγούστου 2018. Το τραγούδι «Kaun Hoyega» σε ερμηνεία του Μπι Πρακ κυκλοφόρησε στις 24 Αυγούστου, το τρέιλερ της ταινίας κυκλοφόρησε στις 30 Αυγούστου από την Speed Records, ενώ τα υπόλοιπα τραγούδια της ταινίας κυκλοφόρησαν ένα ένα μετά την κυκλοφορία της ταινίας.

Soundtrack
----------

Τη μουσική των τραγουδιών για το soundtrack της ταινίας *Qismat* συνέθεσαν οι Μπι Πρακ και Σούχι και τους στίχους έγραψε ο Τζάανι. Ο δίσκος κυκλοφόρησε από τη δισκογραφική εταιρεία Speed Records. Στις 24 Αυγούστου 2018 κυκλοφόρησε ένα πρώτο τραγούδι με τίτλο «Kaun Hoye Ga», το οποίο ερμηνεύουν οι Μπι Πρακ και Ντίβια Μπατ. Έλαβε θετικής ανταπόκρισης και βρέθηκε στις τάσεις του YouTube με ένα εκατομμύριο θεάσεις. Ένα δεύτερο τραγούδι, το «Pasand Jatt Di», ερμηνευμένο από τον Άμι Βιρκ σε μουσική και στίχους των Σούχι και Τζάανι αντίστοιχα, κυκλοφόρησε στις 5 Σεπτεμβρίου 2018. Ένα τρίτο ρομαντικό τραγούδι με τίτλο «Awaaz» σε ερμηνεία του Καμάλ Χαν κυκλοφόρησε στις 11 Σεπτεμβρίου 2018, τη μουσική και τους στίχους του οποίου έγραψαν οι Μπι Πρακ και Τζάανι αντίστοιχα. Αργότερα, στο δεύτερο μισό του Σεπτεμβρίου, κυκλοφόρησαν τα τραγούδια «Gallan Teriya», «Fakira» και «Dholna».

Σε μία συνέντευξη, ο Σιντού αποκάλυψε πως το τραγούδι «Dholna» είχε συμπεριληφθεί αρχικά στην ταινία *Sargi* αλλά τελικά αφαιρέθηκε από αυτήν κατά τη διαδικασία του μοντάζ, καθώς θεωρήθηκε πως τα έντονα συναισθήματα που έβγαζε το τραγούδι δεν ταίριαζαν στην ταινία. Αν και οι άλλοι εναντιώνονταν στο να συμπεριληφθεί το τραγούδι στο *Qismat*, ο Σιντού επέμενε για το αντίθετο και τελικά το τραγούδι αποτελεί μέρος του soundtrack. Ολόκληρο το soundtrack κυκλοφόρησε στις 21 Σεπτεμβρίου 2018 στο Google Play Music και σε άλλες ιστοσελίδες, λαμβάνοντας θετικές κριτικές τόσο από κριτικούς όσο και κοινό. Ο Γκούρλοβ Σινγκ από το *BookMyShow* περιέγραψε τη μουσική της ταινίας ως «εύψυχη».

### Λίστα κομματιών

Όλοι οι στίχοι είναι από στον Τζάανι. 

| Αρ. | Tίτλος | Μουσική | Ερμηνευτής | Διάρκεια |
| --- | --- | --- | --- | --- |
| 1. | "Kaun Hoyega"   | Μπι Πρακ | Μπι ΠρακΝτίβια Μπατ | 4:09 |
| 2. | "Qismat"   | Μπι Πρακ | Άμι Βιρκ | 4:03 |
| 3. | "Pasand Jatt Di"   | Σούχι | Άμι Βιρκ | 3:14 |
| 4. | "Awaaz"   | Μπι Πρακ | Καμάλ Χαν | 4:42 |
| 5. | "Gallan Teriyan"   | Σούχι | Άβι Σρα, Νιτού Μπάλα | 2:43 |
| 6. | "Fakira"   | Μπι Πρακ | Γκουρνάμ Μπουλάρ | 4:09 |
| 7. | "Dholna"   | Μπι Πρακ | Μπι Πρακ | 3:46 |
| **Συν. διάρκεια:** | **26:46** |

Υποδοχή
-------

### Box office

Το *Qismat* είχε έσοδα ₹19,25,00,000 στην Ινδία και ₹11,80,00,000 σε άλλες χώρες, φτάνοντας τα συνολικά έσοδα των ₹31,05,00,000 παγκοσμίως κι έγινε η πέμπτη Παντζάμπι ταινία με τα περισσότερα έσοδα όλων των εποχών, όπως και η δεύτερη Παντζάμπι ταινία με τα περισσότερα έσοδα για το 2018.

Σύμφωνα με το Box Office India, το *Qismat* είχε ένα πολύ καλό άνοιγμα, αφού είχε το δεύτερο καλύτερο άνοιγμα για το 2018, πίσω από την ταινία *Carry on Jatta 2*. Την πρώτη και δεύτερη μέρα προβολής στην Ινδία είχε έσοδα ₹2,3,00,000 και ₹2,37,00,000 αντίστοιχα, φτάνοντας συνολικά τα ₹4,67,00,000 σε μόλις δύο μέρες προβολής. Την τρίτη μέρα η ταινία είχε έσοδα ₹2,66,00,000, φτάνοντας τα συνολικά έσοδα των ₹7,33,00,000 για το πρώτο Σαββατοκύριακο προβολής στην Ινδία. Σύμφωνα με το Bollywood Hungama, η ταινία σημείωσε εμπορική επιτυχία και στο εξωτερικό συγκριτικά με άλλες Ινδικές ταινίες που κυκλοφόρησαν την ίδια χρονιά, έχοντας έσοδα ₹71,51,000 στις Ηνωμένες Πολιτείες, ₹1,27,00,000 στον Καναδά, ₹44,28,000 στο Ηνωμένο Βασίλειο, ₹55,64,000 στην Αυστραλία και ₹17,25,000 στη Νέα Ζηλανδία, κατά το πρώτο Σαββατοκύριακο προβολής.

Το δεύτερο Σαββατοκύριακο προβολής, η ταινία συνέχισε να βρίσκεται μπροστά ακόμα κι από νέες κυκλοφορίες, όπως οι ταινίες *Parahuna* και *Sui Dhaaga* στον Καναδά. Σε 10 μέρες, η ταινία είχε συνολικά έσοδα στο εξωτερικό περίπου ₹9,00,000, συμπεριλαμβανομένων των ₹1,64,00,000 σε Ηνωμένες Πολιτείες, ₹4,48,00,000 σε Καναδά, ₹89,28,000 σε Ηνωμένο Βασίλειο, ₹1,37,00,000 σε Αυστραλία και ₹38,77,000 σε Νέα Ζηλανδία. Η ταινία συνέχισε την καλή της πορεία και την τρίτη εβδομάδα προβολής της, με έσοδα ₹1,95,00,000 σε Ηνωμένες Πολιτείες, ₹5,82,00,000 σε Καναδά, ₹1,24,00,000 σε Ηνωμένο Βασίλειο, ₹1,6,00,000 σε Αυστραλία και ₹43,86,000 σε Νέα Ζηλανδία, ενώ σε μερικές χώρες, παρέμεινε σε ψηλές θέσεις στα τσαρτς.

### Διακρίσεις

Στα Βρετανο-Ασιατικά τηλεοπτικά βραβεία η ταινία έλαβε 15 υποψηφιότητες, συμπεριλαμβανομένων των κατηγοριών «Καλύτερης Ταινίας», «Α' Αντρικού Ρόλου» (Άμι Βιρκ), «Α' Γυναικείου Ρόλου» (Σαργκούν Μέχτα) και «Καλύτερης Σκηνοθεσίας» (Τζάγκντιπ Σιντού). Στα PTC Παντζάμπι Κινηματογραφικά Βραβεία, η ταινία έλαβε συνολικά 10 υποψηφιότητες, συμπεριλαμβανομένων των κατηγοριών «Α' Γυναικείου Ρόλου» και «Καλύτερης Σκηνοθεσίας». Κατά η διάρκεια της τελετής απονομής, κέρδισε τα περισσότερα βραβεία (4 συνολικά), στις κατηγορίες «Καλύτερη Ταινία (κριτικοί)», «Α' Γυναικείος Ρόλος», «Καλύτερο Σκηνοθετικό ντεμπούτο» και «Καλύτερος Playback Τραγουδιστής».

| Βραβεία | Κατηγορία | Υποψήφιοι | Αποτέλεσμα |
| --- | --- | --- | --- |
| PTC ΠαντζάμπιΚινηματογραφικά Βραβεία | Καλύτερη Ταινία (κριτικοί) | *Qismat* | Νίκη |
| Καλύτερη Σκηνοθεσία | Τζάγκντιπ Σιντού | Υποψηφιότητα |
| Α' Γυναικείος Ρόλος | Σαργκούν Μέχτα | Νίκη |
| Καλύτερο Σκηνοθετικό Ντεμπούτο | Τζάγκντιπ Σιντού | Νίκη |
| Β' Αντρικός Ρόλος | Γκούγκου Γκιλ | Υποψηφιότητα |
| Καλύτερος Playback Τραγουδιστής | Καμάλ Χαν | Νίκη |
| Καλύτερη Μουσική Σύνθεση (τραγούδια) | Μπι Πρακ | Υποψηφιότητα |
| Καλύτεροι Διάλογοι | Τζάγκντιπ Σιντού | Υποψηφιότητα |
| Καλύτερο Σενάριο | Τζάγκντιπ Σιντού | Υποψηφιότητα |
| Καλύτερη Ιστορία | Τζάγκντιπ Σιντού | Υποψηφιότητα |
| Καλύτερη Μουσική Επένδυση | Γκουρμίτ Σινγκ, Σαντίπ Σαξίνα | Υποψηφιότητα |
| Βρετανο-ΑσιατικάΤηλεοπτικά Βραβεία | Καλύτερη Ταινία | *Qismat* | Υποψηφιότητα |
| Α' Αντρικός Ρόλος | Άμι Βιρκ | Υποψηφιότητα |
| Α' Γυναικείος Ρόλος | Σαργκούν Μέχτα | Υποψηφιότητα |
| Καλύτερη Σκηνοθεσία | Τζάγκντιπ Σιντού | Υποψηφιότητα |
| Καλύτερο Ερμηνευτικό Ντεμπούτο | Τάνια | Υποψηφιότητα |
| Καλύτερη Playback Τραγουδίστρια | Ντίβια Μπατ | Υποψηφιότητα |
| Νιτού Μπάλα | Υποψηφιότητα |
| Καλύτερος Playback Τραγουδιστής | Καμάλ Χαν | Νίκη |
| Άμι Βιρκ | Υποψηφιότητα |
| Μπι Πρακ | Υποψηφιότητα |
| Β' Γυναικείος Ρόλος | Τάνια | Νίκη |
|

Συνέχεια
--------

Σε μια συνέντευξή του, ο σκηνοθέτης Τζάγκντιπ Σιντού είπε πως η ομάδα του *Qismat* (Άμι Βιρκ, Σαργκούν Μέχτα, Τζάανι, Μπι Πρακ και ο ίδιος) δουλεύουν πάνω σε μία ταινία με καλό περιεχόμενο και πως όλοι θέλουν να ψυχαγωγήσουν το κοινό με μια δεύτερη Παντζάμπι ταινία. Αν και ο τίτλος δεν είχε ακόμα οριστικοποιηθεί, ο Σιντού είπε πως ίσως να την ονόμαζαν *Qismat 2* αλλά και πως ίσως της έδιναν κάποιον άλλον τίτλο, ο οποίος θα σχετιζόταν καλύτερα με το θέμα της. Επίσης, ο Σιντού μοιράστηκε μια ανάρτηση στον προσωπικό του λογαριασμό στην οποία αναγραφόταν «Βασισμένο στους Σόνι-Πάλο και Μπάζι Πίτσι», με τον ίδιο να τη συνοδεύει με τη λεζάντα «το γράψιμο ξεκινά».

Τον Μάιο του 2019, ο Σιντού επιβεβαίωσε πως θα υπάρξει συνέχεια με τους ίδιους συντελεστές, ενώ τον Ιούλιο το επιβεβαίωσε και ο Βιρκ μέσω των προσωπικών του λογαριασμών στα κοινωνικά δίκτυα. Στις 11 Σεπτεμβρίου 2019, ο Σιντού ανάρτησε την πρώτη αφίσα της ταινίας, αποκαλύπτοντας πως ο τίτλος θα ήταν *Qismat 2* και πως είχε προγραμματιστεί να κυκλοφορήσει στις 18 Σεπτεμβρίου 2020.

Παραπομπές
----------

1. ↑  «Top Punjabi Grossers Worldwide - Muklawa Heading For Top Ten». *Box Office India*. 14 Ιουνίου 2019. Αρχειοθετήθηκε από το πρωτότυπο στις 29 Ιουνίου 2019. Ανακτήθηκε στις 30 Νοεμβρίου 2019.
2. ↑  «6 Ammy Virk Songs That Must Be On Your Playlist If 'Qismat' Is Your Jam» (στα αγγλικά). *www.mensxp.com*. Αρχειοθετήθηκε από το πρωτότυπο στις 2019-03-28.. Ανακτήθηκε στις 2018-09-02.
3. 1 2 3  Ankur Batra (6 Μαΐου 2019). «Qismat is not a takeoff from Ammy Virk's song». Times of India. Αρχειοθετήθηκε από το πρωτότυπο στις 6 Μαΐου 2019. Ανακτήθηκε στις 2 Δεκεμβρίου 2019.
4. 1 2 3 4 5  Lakhi, Navleen Kaur (11 Ιουνίου 2019). «Shadaa Director Jagdeep Sidhu On The Challenge Of Breaking The Ice With Diljit Dosanjh» (στα Αγγλικά). Film Companion. Αρχειοθετήθηκε από το πρωτότυπο στις 4 Ιουλίου 2019. Ανακτήθηκε στις 2 Δεκεμβρίου 2019.
5. 1 2  «Ammy Virk-Sargun Mehta-starrer Qismat trailer out: Do not miss out on this one» (στα αγγλικά). Zee News. 2018-09-03.. Ανακτήθηκε στις 2019-12-02.
6. 1 2  «Jagdeep Sidhu | Cafe Punjabi Season 2 | Episode-17 | Exclusive Interview | Channel Punjabi». Channel Punjabi. 24 Απριλίου 2019. Ανακτήθηκε στις 2 Δεκεμβρίου 2019 – μέσω YouTube.
7. ↑  «Qismat: Sargun Mehta pens an emotional note» (στα Αγγλικά). The Times of India. Αρχειοθετήθηκε από το πρωτότυπο στις 16 Απριλίου 2019. Ανακτήθηκε στις 2 Δεκεμβρίου 2019.
8. ↑  «Qismat Movie Starcast I Ptc Showcase I Full Interview I Ptc Punjabi». PTC PUNJABI. 25 Σεπτεμβρίου 2018. Ανακτήθηκε στις 2 Δεκεμβρίου 2019 – μέσω YouTube.
9. ↑  «Bring it on». The Tribune India. 6 Μαΐου 2019. Αρχειοθετήθηκε από το πρωτότυπο στις 6 Μαΐου 2019. Ανακτήθηκε στις 2 Δεκεμβρίου 2019.
10. ↑  «ਹੁਣ ਐਮੀ ਵਿਰਕ ਦੀ "ਕਿਸਮਤ" ਦਾ ਫੈਂਸਲਾ ਕਰਨਗੇ ਲੋਕ..». Punjabi DailyPost. 2018-02-13. Αρχειοθετήθηκε από το πρωτότυπο στις 2019-03-28.. Ανακτήθηκε στις 2019-12-02.
11. ↑  Amit Arora (22 Σεπτεμβρίου 2018). «Qismat Movie: Showtimes, Review, Trailer, Posters, News & Videos». Times of India. Αρχειοθετήθηκε από το πρωτότυπο στις 8 Ιανουαρίου 2019. Ανακτήθηκε στις 2 Δεκεμβρίου 2019.
12. ↑  «Qismat (2018)». *IMDb*. Ανακτήθηκε στις 2 Δεκεμβρίου 2019.
13. ↑  «Qismat poster: Ammy Virk and Sargun Mehta make the cutest couple of Pollywood». The Times of India. 2018-08-22. Αρχειοθετήθηκε από το πρωτότυπο στις 2019-03-31.. Ανακτήθηκε στις 2019-12-02.
14. ↑  «‘Qismat’: First look of the movie is out». The Times of India. 2018-08-15. Αρχειοθετήθηκε από το πρωτότυπο στις 2019-12-02.. Ανακτήθηκε στις 2019-12-02.
15. ↑  «‘Kaun Hoye Ga’: The first track from ‘Qismat’ to release today». The Times of India. 2018-08-24. Αρχειοθετήθηκε από το πρωτότυπο στις 2018-12-06.. Ανακτήθηκε στις 2019-12-06.
16. ↑  «Punjabi movie Qismat's first song 'Kaun Hoyega' trends at #4». 6 Μαΐου 2019. Αρχειοθετήθηκε από το πρωτότυπο στις 11 Μαρτίου 2019. Ανακτήθηκε στις 3 Σεπτεμβρίου 2018.
17. ↑  «‘Qismat’ new song: ‘Pasand Jatt Di’ is out». The Times of India. 2019-09-05. Αρχειοθετήθηκε από το πρωτότυπο στις 2018-09-09.. Ανακτήθηκε στις 2019-12-06.   
«'Pasand Jatt Di' from ‘Qismat’ out: Its catchy beat will force you to groove». *dna*. 2018-09-06. Αρχειοθετήθηκε από το πρωτότυπο στις 2019-06-01.. Ανακτήθηκε στις 2019-06-12.
18. ↑  «‘Qismat’: New song ‘Awaaz’ from the movie has been released». The Times of India. 2018-09-11. Αρχειοθετήθηκε από το πρωτότυπο στις 2019-02-14.. Ανακτήθηκε στις 2019-12-06.
19. ↑  Pallavi Sood (2018-09-19). «Qismat Movie: Gurnam Bhullar's 'Fakira' Song Now Released». PTC Punjabi. Αρχειοθετήθηκε από το πρωτότυπο στις 2019-03-28.. Ανακτήθηκε στις 2019-12-06.
20. ↑  «‘Gallan Teriya’: Another bhangra track from ‘Qismat’ has been released». The Times of India. 2019-09-17. Αρχειοθετήθηκε από το πρωτότυπο στις 2019-09-19.. Ανακτήθηκε στις 2019-12-06.
21. ↑  «'Qismat' new song: 'Fakira' is a romantic melody». The Times of India. 2019-09-20. Αρχειοθετήθηκε από το πρωτότυπο στις 2019-12-05.. Ανακτήθηκε στις 2019-12-06.
22. ↑  «‘Qismat’: Ammy Virk shares the poster of the upcoming song ‘Fakira’». The Times of India. 2018-09-18. Αρχειοθετήθηκε από το πρωτότυπο στις 2018-12-08.. Ανακτήθηκε στις 2019-12-06.
23. ↑  «B Praak & Sukh-E Muzical Doctorz: Qismat - Music on Google Play». 6 Μαΐου 2019. Αρχειοθετήθηκε από το πρωτότυπο στις 6 Μαΐου 2019. Ανακτήθηκε στις 6 Δεκεμβρίου 2019.
24. ↑  Gurlove Singh (2018-09-21). «Qismat: Film Review – Grab The Tissues. This One Is A Tearjerker!». Book My Show. Αρχειοθετήθηκε από το πρωτότυπο στις 2018-09-21.. Ανακτήθηκε στις 2019-12-06.
25. 1 2  «AndhaDhun pips LoveYatri in overseas». Bollywood Hungama. 2018-10-08. Αρχειοθετήθηκε από το πρωτότυπο στις 2019-07-04.. Ανακτήθηκε στις 2019-12-06.
26. ↑  «Qismat Is A Blockbuster - Top Punjabi Films Worldwide». 10 Οκτωβρίου 2018. Αρχειοθετήθηκε από το πρωτότυπο στις 27 Μαρτίου 2019. Ανακτήθηκε στις 6 Δεκεμβρίου 2019.
27. ↑  «'Qismat': On its way to become the biggest Punjabi hit ever!». Αρχειοθετήθηκε από το πρωτότυπο στις 11 Οκτωβρίου 2018. Ανακτήθηκε στις 6 Δεκεμβρίου 2019.
28. ↑  «Batti Gul Meter Chalu Has Ordinary Opening». 21 Σεπτεμβρίου 2018. Αρχειοθετήθηκε από το πρωτότυπο στις 6 Μαΐου 2019. Ανακτήθηκε στις 6 Δεκεμβρίου 2019.
29. ↑  «Ammy Virk and Sargun Mehta’s Qismat is shining on Box Office ! - DAAH Films» (στα αγγλικά). *DAAH Films*. 22 September 2018. Αρχειοθετήθηκε από το πρωτότυπο στις 2018-09-22.. Ανακτήθηκε στις 22 September 2018.
30. ↑  «Punjabi Film Qismat Has Good Start - Box Office India». 22 Σεπτεμβρίου 2019. Αρχειοθετήθηκε από το πρωτότυπο στις 6 Μαΐου 2019. Ανακτήθηκε στις 6 Δεκεμβρίου 2019.
31. ↑  Karan Nanda (2018-09-24). «Qismat Box Office Collections: Film Is A ‘Superhit’, Earns Rs 7.33 Cr In 3 Days». PTC Punjabi. Αρχειοθετήθηκε από το πρωτότυπο στις 2018-09-24.. Ανακτήθηκε στις 2019-12-06.
32. ↑  «Three days of Qismat: Working miracles at the Box Office!». DAAH Films. Αρχειοθετήθηκε από το πρωτότυπο στις 2018-09-25.. Ανακτήθηκε στις 2019-12-06.
33. ↑  «Batti Gul Meter Chalu collects 4.87 cr. in overseas - Bollywood Hungama». Bollywood Hungama. 2018-09-24. Αρχειοθετήθηκε από το πρωτότυπο στις 2018-09-29.. Ανακτήθηκε στις 2019-12-06.
34. ↑  «Qismat». *www.boxofficemojo.com*. Αρχειοθετήθηκε από το πρωτότυπο στις 25 Σεπτεμβρίου 2018. Ανακτήθηκε στις 6 Δεκεμβρίου 2019.
35. ↑  «Australia Box Office, September 20–23, 2018». *www.boxofficemojo.com*. Αρχειοθετήθηκε από το πρωτότυπο στις 25 Σεπτεμβρίου 2018. Ανακτήθηκε στις 25 Σεπτεμβρίου 2018.
36. ↑  «Indian films collections - Sunday». Telugu360. 2018-09-24.. Ανακτήθηκε στις 2019-12-06.
37. ↑  Leonard Klady (23 Σεπτεμβρίου 2019). «The Weekend Report «  Movie City News». *moviecitynews.com*. Αρχειοθετήθηκε από το πρωτότυπο στις 4 Φεβρουαρίου 2019. Ανακτήθηκε στις 28 Σεπτεμβρίου 2018.
38. ↑  «Sui Dhaaga collects approx. 1.8 mil. USD [Rs. 13.19 cr. in overseas»]. Bollywood Hungama. 2018-10-01. Αρχειοθετήθηκε από το πρωτότυπο στις 2019-10-02.. Ανακτήθηκε στις 2019-12-06.
39. ↑  «Australia Box Office, September 27–30, 2018». *www.boxofficemojo.com*. Αρχειοθετήθηκε από το πρωτότυπο στις 3 Οκτωβρίου 2018. Ανακτήθηκε στις 3 Οκτωβρίου 2018.
40. ↑  «Punjabi Film Awards 2019 - BritAsia TV». *BritAsia TV*. Αρχειοθετήθηκε από το πρωτότυπο στις 2019-03-07.. Ανακτήθηκε στις 2019-03-15.
41. ↑  «PTC Punjabi Film Awards 2019 | PTC Punjabi's Biggest Film Awards». Αρχειοθετήθηκε από το πρωτότυπο στις 17 Μαρτίου 2019. Ανακτήθηκε στις 6 Δεκεμβρίου 2019.
42. ↑  Dixit Bhargav (16 Μαρτίου 2019). «List of Winners: PTC Punjabi Film Awards 2019». Punjabi Mania. Αρχειοθετήθηκε από το πρωτότυπο στις 19 Μαρτίου 2019. Ανακτήθηκε στις 6 Δεκεμβρίου 2019.
43. ↑  Diksha Kapoor (10 Μαρτίου 2019). «PTC Punjabi Film Awards 2019: Here's The Full List Of Nominations». PTC Punjabi. Αρχειοθετήθηκε από το πρωτότυπο στις 5 Μαΐου 2019. Ανακτήθηκε στις 6 Δεκεμβρίου 2019.
44. ↑  Tarundeep Singh (18 Μαρτίου 2019). «PTC Punjabi Film Awards 2019 - Here is the list of Winners». PTC Punjabi. Αρχειοθετήθηκε από το πρωτότυπο στις 6 Δεκεμβρίου 2019. Ανακτήθηκε στις 6 Δεκεμβρίου 2019.
45. ↑  Kristina Das (2 Απριλίου 2019). «BritAsia TV Punjabi Film Awards 2019: Gippy Grewal and Sonam Bajwa win big, winners list out!». *www.spotboye.com*. Αρχειοθετήθηκε από το πρωτότυπο στις 12 Απριλίου 2019. Ανακτήθηκε στις 6 Δεκεμβρίου 2019.
46. ↑  Raj Baddhan (31 Μαρτίου 2019). «BritAsia TV Punjabi Film Awards 2019: Winners list». Biz Asia. Αρχειοθετήθηκε από το πρωτότυπο στις 5 Μαΐου 2019. Ανακτήθηκε στις 6 Δεκεμβρίου 2019.
47. ↑  «Is this team bringing 'Qismat 2'?». DAAH Films. Αρχειοθετήθηκε από το πρωτότυπο στις 23 Απριλίου 2019. Ανακτήθηκε στις 6 Δεκεμβρίου 2019.
48. ↑  Siddharth Singh (25 Φεβρουαρίου 2019). «WHAT DID WE HEAR!!! 'QISMAT' SEQUEL IN THE MAKING?». *gabruu.com*. Αρχειοθετήθηκε από το πρωτότυπο στις 23 Απριλίου 2019. Ανακτήθηκε στις 6 Δεκεμβρίου 2019.
49. ↑  Prakriti (17 Μαΐου 2019). «Here's A Fresh Update On Qismat 2 - Exclusive Details Inside!». Ghaint Punjab. Αρχειοθετήθηκε από το πρωτότυπο στις 26 Μαΐου 2019. Ανακτήθηκε στις 6 Δεκεμβρίου 2019.
50. ↑  «Ammy Virk plans 'Qismat 2'». The Times of India. Αρχειοθετήθηκε από το πρωτότυπο στις 8 Ιουνίου 2019. Ανακτήθηκε στις 4 Αυγούστου 2019.
51. ↑  «Ammy Virk and Sargun Mehta starrer 'Qismat 2' to release in 2020». The Times of India. 12 Σεπτεμβρίου 2019. Αρχειοθετήθηκε από το πρωτότυπο στις 6 Οκτωβρίου 2019. Ανακτήθηκε στις 6 Δεκεμβρίου 2019.

Εξωτερικοί σύνδεσμοι
--------------------

* *Qismat*   στην IMDb